ฮั่งเส็งปิดบวก 120.37 จุด หลังคลายวิตกศก.จีน
ฮั่งเส็งปิดบวก 120.37 จุด หลังคลายวิตกศก.จีน
8 ม.ค. 2559

ดัชนีฮั่งเส็งตลาดหุ้นฮ่องกงปิดปรับตัวเพิ่มขึ้นในวันนี้ โดยดัชนีฮั่งเส็งเพิ่มขึ้น 120.37 จุด หรือ 0.59% ปิดวันนี้ที่ 20,453.71 จุด เนื่องจากนักลงทุนคลายความวิตกกังวลหลังจากที่จีนประกาศระงับใช้เซอร์กิตเบรกเกอร์
ก่อนหน้านี้ ธนาคารกลางจีนได้ปรับลดค่ากลางเงินหยวนลงสู่ระดับระดับต่ำสุดในรอบ 5 ปี ส่งผลให้ตลาดหุ้นจีนผันผวนอย่างหนัก จนจีนต้องประกาศระงับการซื้อขายตามกลไกเซอร์กิตเบรกเกอร์ถึง 2 ครั้งในเวลาเพียง 4 วัน
อย่างไรก็ดี คณะกรรมการกำกับหลักทรัพย์และตลาดหลักทรัพย์ของจีน (CSRC) ประกาศระงับการใช้เซอร์กิตเบรกเกอร์แล้ว โดยมีผลตั้งแต่วันนี้
ขณะเดียวกัน ธนาคารกลางจีนได้ปรับค่ากลางเงินหยวนแข็งค่าขึ้นในวันนี้ ซึ่งถือเป็นครั้งแรกในรอบ 9 วัน หลังจากมีการปรับลดค่ากลางเงินหยวนลง 8 วันติดต่อกัน